ประกาศกระทรวงแรงงาน เรื่อง แบบบัตรประจำตัวพนักงานตรวจแรงงาน ตามพระราชบัญญัติคุ้มครองผู้รับงานไปทำที่บ้าน พ.ศ. 2553
ประกาศกระทรวงแรงงาน
ประกาศกระทรวงแรงงาน
เรื่อง
แบบบัตรประจำตัวพนักงานตรวจแรงงาน
ตามพระราชบัญญัติคุ้มครองผู้รับงานไปทำที่บ้าน
พ.ศ. ๒๕๕๓
 

อาศัยอำนาจตามความในมาตรา ๔ และมาตรา ๔๐ วรรคสอง
แห่งพระราชบัญญัติคุ้มครองผู้รับงานไปทำที่บ้าน พ.ศ. ๒๕๕๓
รัฐมนตรีว่าการกระทรวงแรงงานจึงออกประกาศไว้ ดังต่อไปนี้

ข้อ ๑[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒ บัตรประจำตัวพนักงานตรวจแรงงานให้เป็นไปตามแบบท้ายประกาศนี้

ข้อ ๓ ให้ผู้ดำรงตำแหน่งต่อไปนี้
เป็นผู้ออกบัตรประจำตัวพนักงานตรวจแรงงาน
(๑) รัฐมนตรีว่าการกระทรวงแรงงาน
สำหรับปลัดกระทรวงแรงงานหรือข้าราชการอื่นที่ดำรงตำแหน่งเทียบเท่า
(๒) ปลัดกระทรวงแรงงาน สำหรับรองปลัดกระทรวงแรงงาน
ผู้ตรวจราชการกระทรวงแรงงาน ที่ปรึกษาวิชาการแรงงาน ที่ปรึกษากฎหมาย
อธิบดีกรมสวัสดิการและคุ้มครองแรงงาน หรือข้าราชการอื่น ที่ดำรงตำแหน่งเทียบเท่า
(๓) อธิบดีกรมสวัสดิการและคุ้มครองแรงงาน สำหรับข้าราชการนอกจาก (๑)
และ (๒) ซึ่งปฏิบัติงานในเขตกรุงเทพมหานคร
หรือในเขตพื้นที่ความรับผิดชอบมากกว่าหนึ่งจังหวัด
(๔) ผู้ว่าราชการจังหวัด สำหรับข้าราชการนอกจาก (๑) และ (๒)
ซึ่งปฏิบัติงานเฉพาะในเขตจังหวัดนั้น

ข้อ ๔ ให้ข้าราชการซึ่งได้รับแต่งตั้งเป็นพนักงานตรวจแรงงานยื่นคำขอมีบัตรประจำตัวตามแบบท้ายประกาศนี้
พร้อมแนบรูปถ่ายจำนวนสองรูป
และสำเนาบัตรประจำตัวเจ้าหน้าที่ของรัฐที่รับรองสำเนาถูกต้อง
ยื่นต่อผู้บังคับบัญชา
ให้ผู้บังคับบัญชาซึ่งได้รับคำขอตามวรรคหนึ่ง
เสนอคำขอต่อผู้มีอำนาจออกบัตรประจำตัวตามข้อ ๓
รูปถ่ายตามวรรคหนึ่ง
ให้ใช้รูปถ่ายที่ถ่ายไว้ไม่เกินหกเดือนก่อนวันยื่นคำขอมีบัตรประจำตัวขนาด ๒.๕ × ๓ เซนติเมตร ครึ่งตัว หน้าตรง ไม่สวมหมวกและแว่นตาสีเข้ม
แต่งเครื่องแบบข้าราชการหรือเครื่องแบบเจ้าหน้าที่ของรัฐ

ข้อ ๕ บัตรประจำตัวตามประกาศนี้
ให้มีอายุห้าปีนับแต่วันออกบัตร

ข้อ ๖ เมื่อได้ออกบัตรประจำตัวให้แก่ผู้ใด
ให้ผู้ออกบัตรประจำตัวจัดให้มีสำเนาข้อความและรายการบัตรประจำตัว
ซึ่งติดรูปถ่ายของผู้นั้นไว้ด้วยหนึ่งฉบับและให้เก็บไว้เป็นหลักฐานที่กรมสวัสดิการและคุ้มครองแรงงานหรือที่สำนักงานสวัสดิการและคุ้มครองแรงงานจังหวัด
แล้วแต่กรณี

ข้อ ๗ การออกบัตรประจำตัว
ในกรณีที่บัตรประจำตัวหมดอายุ สูญหาย หรือชำรุดให้นำความในข้อ ๓ ถึงข้อ ๖
มาใช้บังคับ โดยอนุโลม

ข้อ ๘ ผู้ใดได้รับบัตรประจำตัวใหม่
หรือผู้ถือบัตรไม่มีสิทธิใช้บัตรประจำตัวนั้นต่อไปให้คืนบัตรต่อผู้ออกบัตรประจำตัวตามข้อ
๓
ภายในสิบห้าวันนับแต่วันที่ได้รับบัตรประจำตัวใหม่หรือไม่มีสิทธิใช้บัตรประจำตัวนั้น


ประกาศ
ณ วันที่ ๒ มิถุนายน พ.ศ. ๒๕๕๔
เฉลิมชัย
ศรีอ่อน
รัฐมนตรีว่าการกระทรวงแรงงาน
[เอกสารแนบท้าย]

๑. คำขอมีบัตรประจำตัวพนักงานตรวจแรงงานตามพระราชบัญญัติคุ้มครองผู้รับงานไปทำที่บ้าน
พ.ศ. ๒๕๕๓
๒. แบบบัตรประจำตัวพนักงานตรวจแรงงานตามพระราชบัญญัติคุ้มครองผู้รับงานไปทำที่บ้าน
พ.ศ. ๒๕๕๓

(ดูข้อมูลจากภาพกฎหมาย)











ปริยานุช/ผู้จัดทำ
๒๘ กรกฎาคม
๒๕๕๔

ณัฐวดี/ตรวจ
๒๘ กรกฎาคม
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๗๔ ง/หน้า ๓๕/๖ กรกฎาคม ๒๕๕๔